Peter Skaarup (DD), 2025-11-28:
Tak for det her forslag fra Alternativet og Radikale Venstre.
Forslagsstillerne ønsker jo, at regeringen pålægges at sikre, at børn, som opholder sig i Danmark som en del af en asylproces eller en udrejseproces, tilbydes indkvartering i almindelige boliger sammen med deres nære familie frem for på asylcentre og udrejsecentre.
Det er sådan overskriften på forslaget.
Jeg vil godt lige starte med sådan det helt grundlæggende, nemlig at et asylcenter jo er et sted, hvor man er midlertidigt, mens ens ansøgning behandles.
Et udrejsecenter, derimod, er et sted, hvor man opholder sig, fordi man ikke har ret til at blive i Danmark.
Hvis en familie ender på et udrejsecenter, er det, fordi forældrene skal rejse hjem, og det ansvar ligger jo hos forældrene.
Det er aldrig rimeligt, hvis børn bruges som pressionsmiddel, som også andre har været inde på, for at blive her i landet.
Det er rigtigt, at børnene ikke selv kan ændre deres situation, men det kan de voksne.
De voksne har jo ansvaret for at bringe deres familie i den situation, de står i.
I Danmarksdemokraterne har vi den opfattelse, at der slet ikke er behov for at indkvartere udlændinge på landets udrejsecentre.
For helt grundlæggende skulle udlændinge uden lovligt ophold jo rejse hjem med det samme, når de konstaterer, at de ikke kan få lov til at blive her.
Så når vi indkvarterer personer uden lovligt ophold på et udrejsecenter, er det for at sende et ret klart signal til de pågældende, nemlig at opholdet i Danmark er slut, og at man skal rejse hjem.
Det er egentlig også det retfærdige at gøre, og derfor er der brug for en helt anden debat end den, som forslagsstillerne rejser, og en debat, der egentlig også haster meget mere end det forslag, vi behandler her i dag.
Gør de nok?
Nej, det er ikke vores opfattelse i Danmarksdemokraterne.
For det andet er der debatten om konventionerne.
Så der er virkelig brug for, at hr. Frederik Vad, ministeren og alle de her gode kræfter, der siger fine ting heroppe på talerstolen, kommer i arbejdstøjet og ikke er bundet af uenigheder i regeringen, eller hvad det nu er, der gør, at der ikke rigtig sker noget.
I Danmarksdemokraterne har vi forsøgt at hjælpe regeringen lidt på vej ved at foreslå en konkret deadline for, hvornår regeringen senest skal have gennemført ændringer af de her konventioner.
For ellers ved vi jo godt, at det hele ender med at blive ved snakken ligesom meget af det andet, som Socialdemokratiet foreslår i diverse kronikker, på X og i debatbøger.
Så lad mig sige det meget klart: Hvis man er her i Danmark uden lovligt ophold, er hele grundtanken, at man rejser hjem, og at man ikke opholder sig på et udrejsecenter her i landet.
Det skal aldrig kunne betale sig at blive siddende her år efter år i håb om at kunne få endnu en chance.
Det skal være tydeligt, at opholdet i Danmark slutter, når sagen er afgjort.
Derfor mener vi også, at der skal være konsekvenser, når man har fået afslag og nægter at rejse hjem, for ellers forlænger vi jo egentlig bare opholdet og pinen for alle parter, sådan som det er nu.
Her må vi egentlig som samfund stille de voksne det helt enkle spørgsmål: Er det virkelig bedre for jeres børn at vokse op i et udrejsecenter i Danmark end at vokse op i jeres hjemland, hvor I har både familie, sprog og kultur med jer?
Ansvaret i det spørgsmål ligger jo sådan set ikke hos børnene, men hos forældrene.
Så jeg kan derfor opsamlende sige, at Danmarksdemokraterne ikke kan støtte det her forslag.
Vi ønsker helt grundlæggende, at færre udlændinge ender i udrejsecentrene, ja, helst ikke nogen.
Løsningen er at sikre hurtig hjemsendelse og så i øvrigt en udlændingepolitik, hvor børn ikke bliver brugt som skjold for voksne, der nægter at rejse hjem.